ทองคำรูปพรรณขาดตลาด
สร้อยคอหนัก1บาทเกลี้ยงเยาวราช ราคาทองปรับ12ครั้งพุ่ง250บาท
21 เม.ย. 2556

สร้อยคอหนัก1บาทเกลี้ยงเยาวราช ราคาทองปรับ12ครั้งพุ่ง250บาท
ฮั่วเซ่งเฮง 5 สาขา สร้อยทองน้ำหนัก 1 บาทเกลี้ยง แม้ราคาทองปรับขึ้นแล้ว ยันลูกค้าตื่นทองต่ำกว่า 2 หมื่นบาท
สมาคมค้าทองคำรายงานราคาทอง 96.5% ประจำวันที่ 19 เม.ย. 2556 เวลา 16.08 น. (ครั้งที่ 12) ทองคำแท่ง รับซื้อคืนบาทละ 19,150 บาท ขายออก 19,250 บาท ทองรูปพรรณรับซื้อคืนบาทละ 18,874.20 บาท ขายออก 19,650 บาท เพิ่มขึ้น 250 บาท เทียบปิดตลาดวานนี้
บรรยากาศการซื้อขายทองคำที่เยาวราชขณะนี้ยังคงคึกคัก โดยมีประชาชนเดินทางมารอซื้อทองคำในร้านต่างๆ เป็นจำนวนมาก ซึ่งส่วนหนึ่งเป็นการซื้อเพื่อเก็งกำไร หลังจากราคาทองคำลดต่ำลงกว่าบาทละ 2 หมื่นบาท 
นายธนรัชต์ พสวงศ์ รองกรรมการผู้จัดการบริษัท ห้างขายทองฮั่วเซ่งเฮง เปิดเผยว่า ขณะนี้สร้อยทองคำน้ำหนัก 1 บาทของร้านฮั่วเซ่งเฮง 5 สาขาที่เยาวราชขายหมดเกลี้ยงแล้วและหลอมไม่ทัน
นอกจากนั้น ทองคำแท่งก็ขายดีเช่นกัน แม้ว่าราคาทองคำเริ่มปรับตัวขึ้นแล้ว แต่ลูกค้ายังเข้ามาซื้อกันอย่างเนืองแน่น เพราะไม่เคยเห็นทองราคาตกมากขนาดนี้ และรอมานานแล้ว
ทั้งนี้ นับตั้งแต่ต้นปีที่ราคาทองคำแท่งอยู่ที่บาทละ 2.4 หมื่นบาท จนราคาปรับลดลงเหลือประมาณ 1.9 หมื่นบาทในปัจจุบัน นับว่าราคาได้ลดลงมาถึง 24% แล้ว
ด้านบรรยากาศการซื้อขายทองคำในต่างจังหวัดที่ จ.ตราด ยังคึกคัก เช่นเดียวกันกับตลาดทองในพื้นที่อื่น โดยตามร้านจำหน่ายทองประชาชนจำนวนมากเดินทางมาซื้อทองคำไว้ 
นายจิราศักดิ์ วงศ์เลิศฟ้า ผู้ประกอบการร้านทองกรกช ในตลาดสดเทศบาลเมืองตราด กล่าวว่า หลังราคาทองในตลาดปรับตัวลง ทำให้ประชาชนจำนวนมากให้ความสนใจมาซื้อทองคำเก็บไว้ เห็นได้จากยอดจำหน่ายทองคำเพิ่มขึ้นกว่าช่วงสัปดาห์ที่ผ่านมากว่า 2 เท่าตัว โดยทองรูปพรรณลวดลายต่างๆ โดยเฉพาะสร้อยคอทองคำและสร้อยข้อมือ ยังคงเป็นที่สนใจในการซื้อหาของประชาชน จ.ตราด 
ทั้งนี้ ยังคงมีลูกค้าบางส่วนรอดูราคาทองคำในช่วงนี้ โดยเฉพาะลูกค้าประจำของทางร้าน หากราคาทองคำปรับตัวลงอีกคาดว่ายอดจำหน่ายทองคำคงปรับตัวสูงขึ้นตามไปด้วย